ซัมซุงชนะใสศาลโตเกียวชี้ไม่ได้ลอกใคร
ศาลญี่ปุ่นชี้ขาด ซัมซุงไม่ได้ลอกเทคโนโลยีแอปเปิล ไม่ต้องจ่ายค่าเสียหาย 3 หมื่นล้าน
1 ก.ย. 2555

ศาลญี่ปุ่นชี้ขาด ซัมซุงไม่ได้ลอกเทคโนโลยีแอปเปิล ไม่ต้องจ่ายค่าเสียหาย 3 หมื่นล้าน 
ศาลแขวงกรุงโตเกียว ประเทศญี่ปุ่น พิพากษายกคำฟ้องของแอปเปิล อิงก์ เมื่อวันที่ 31 ส.ค. โดยตัดสินว่าซัมซุง อิเล็กทรอนิกส์ ไม่ได้ ลอกสิทธิบัตรของแอปเปิล ซึ่งนับเป็นความพ่ายแพ้ของบริษัทอเมริกันในคดีระหว่าง 2 โทรศัพท์มือถือรายใหญ่ที่สุดในโลก และทำให้ซัมซุงไม่ต้องจ่ายค่าเสียหาย 1,050 ล้านเหรียญสหรัฐ (ราว 3.32 หมื่นล้านบาท) ตามที่แอปเปิลยื่นฟ้อง
คำพิพากษาของศาลระบุว่า เทคโนโลยีซิงโครไนซ์ซึ่งเปิดทางให้ผู้ใช้งานคอมพิวเตอร์และโปรแกรมมีเดีย เพลเยอร์ สามารถแชร์ข้อมูลกับสมาร์ตโฟนและแท็บเล็ตของซัมซุงได้โดยตรงนั้น ไม่เข้าข่ายการละเมิดสิทธิบัตรตามที่แอปเปิลยื่นฟ้อง 
ด้านซัมซุงได้ออกแถลงการณ์ว่า คำตัดสินครั้งนี้เป็นการยืนยันต่อจุดยืนอันยาวนานว่าซัมซุงไม่เคยลอกแอปเปิล ขณะที่ทนายความของฝ่ายแอปเปิลปฏิเสธที่จะให้ความเห็นต่อผลคำตัดสิน และไม่เปิดเผยว่าจะยื่นอุทธรณ์หรือไม่ 
ทั้งนี้ แอปเปิลได้ยื่นฟ้องต่อศาลกรุงโตเกียวเมื่อปีที่แล้วว่า เทคโนโลยีในซัมซุงรุ่นกาแล็คซี่ เอส รุ่นกาแล็กซี่ เอส 2 และรุ่นกาแล็คซี่แท็บ 7 ลอกเลียนแบบเทคโนโลยีของแอปเปิล ในการเคลื่อนย้ายไฟล์เพลงและวิดีโอจากคอมพิวเตอร์สู่สมาร์ตโฟนและแท็บเล็ต โดยเป็นหนึ่งในการยื่นฟ้องศาลทั่วโลก เพื่อไม่ให้ซัมซุงวางจำหน่ายสินค้าในประเทศนั้นๆ เช่น ในสหรัฐที่มีคำตัดสินไปก่อนหน้านี้ และห้ามจำหน่ายสมาร์ตโฟนซัมซุง 8 รุ่น